text: Lego - her går det godt
  31 august 2012 kl. 08.05
  Lego vil ansætte 1.000 nye medarbejdere i koncernen.
  Det går rigtigt godt for Lego. Så godt, at koncernen vil ansætte 1.000 nye medarbejdere.
  Lego fik en stigning i resultatet i årets første seks måneder på 41,7 procent. Overskuddet var på 2,877 milliarder kroner.
  - Det er dog endnu for tidligt at komme med et bud på resultatet for hele året, da de sidste måneder af året er afgørende for os, siger Legos direktør Jørgen Vig Knudstorp.
  Generelt er forbrugerne tilbageholdende som følge af krisen. Det gælder også for købet af legetøj. Omsætningen på legetøjsmarkedet er faldet med fire procent.
  Men ikke for Lego: Her er omsætningen steget med 24 procent det seneste halve regnskabsår.
  